
ORATIO  HARVEIANA. 


Quum  mihi,  pro  more  solenni,  apud  hunc  coetum 
tam  humanioribus  literis  quam  scientia  illustrem, 
disserendi  munus  delatum  sit;  paulo  equidem 
cunctantius  in  hanc  arenam  descenderim,  nisi 
pro  comperto  habuerim,  quemque,  ut  doctissi- 
mum, ita  in  literarum  studiis  decernendis,  facil- 
limum sese  arbitrum  mitissimumque  praebere. 
Minime  sane  ita  a natura  comparatus  sum,  ut  id 
scilicet  mente  conciperem,  me  novum  aliquod 
et  inauditum  omnino,  si  Diis  placet,  quasi  de 
proprio  penu  posse  conferre,  quod  aures  vestias 

eruditas,  vel  disputationis  gravitate,  moretur,  vel 
sermonis  dulcedine  alliciat  denique  et  permul- 
ceat. Neque  enim  tale  aliquid  instituti  nostri 
ratio  postulat;  neque  sane,  in  hujusmodi  argu- 
mento, cuivis,  disciplinae  artibus  vel  maxime 
florenti,  id  tandem  sperare  licet ; cum  tot  tantique 
viri,  doctrinae  atque  ingenii  luminibus  ornatis- 
simi, nullas  fere  orationis  hujusce  partes  non 
explicaverint — nullas  acuminis  vires  in  hacce 
quaestione  non  feliciter  intenderint — nulla  deni- 
que antecessorum  nostrorum  merita  ante  ora 
omnium  non  dilucide  ostentaverint. 

Quod  autem  pro  viribus  suis  potuit  Orator 
vester,  id  demum  effecit ; neque  segniter  vobis- 
cum  agens,  neque  negligenter.  Obnixe  scilicet 
instanterque  laboravi,  ut  quae  moribus  nostris 
dictu  praescripta  sunt,  ea  omnia  perspicue, 
decore,  graviterque  exponerem  ; neque  lenocinia 

verborum  curiosius  insectans,  neque  orationis 
ornatum,  si  qui  forsan  aderit,  fastidio  quodam 
inurbano  respuens  et  rejiciens. 

Oritur  autem  in  ipso  operis  limine  difficultas 
quaedam,  neque  quo  me  convertam  vix  habeo  com- 
pertum. Ubi  omnes  sunt  meritis  laudibus  co- 
honestandi, dubitandum  quidem  sit,  unde  demum 
incipiamus,  aut  quo  duce  oratio  nostra  exordi- 
atur. Rem  vero  mihi  perpendenti  iniqua  sane 
et  ingrata  videtur  ista  ratio  dicendi ; si  indaga- 
tione facta  quinam  Societati  nostrae  maxime  pro- 
fuerint, eos  ante  alios  laudibus  praedicemus, 
neque  potius,  quo  quis  annorum  serie  prior  ex- 
stiterit, eum  prius  solenni  nostro  praeconio, 
pietatis  reverentiaeque  ergo,  quasi  seniorem 
prosequamur. 

Hancce  igitur  normam  secutus,  priorem  vobis 
propono,  optimum  illum  virum,  Thomam 

Linacrum,  domus  nostrae  Fundatorem  pariter,  de- 
cusque egregium.  Apud  nos  semperejus  laudes 
manebunt,  qui  fortunam  rerum  nostrarum  artis- 
que nostrae,  tum  plane  apud  Anglos  jacentem, 
ruderibusque  obrutam,  evexit  primus,  condidit 
atque  stabilivit; — corruentis  medicorum  civitatis, 
summus  ille  Vindex  atque  Stator.  Neque  hunc 
honorem  temere  nimisque  effuse  illi  additum 
credatis,  auditores,  quum  in  animo  habeatis, 
quibus  quantisque  beneficiis  fruimur  ex  ejus  la- 
boribus. Ita  enim  post  illius  tempora  Ars  me- 
dica apud  nos  Anglos  floruit,  ut,  ratione  ad  rem 
totam  habita,  Historia  humani  generis  nihil  si- 
mile vel  secundum  apud  ullam  gentem,  per 
omne  aevum,  quasi  exemplum  tradiderit.  In 
nulla  enim  alia  regione  vel  fando  quidem  audivi- 
mus, ubi  artis  nostrae  honos  adeo  invaluit,  sive  ad 
Scientiae  ipsius  incrementum,  sive  ad  dignitatem 

eorum  hanc  artem  exercentium,  sive  denique  ad 
ea  debita  laborum  nostrorum  munera  respicia- 
mus,  quos  in  communi  hominum  salute  nocte 
dieque  invigilanda  semper  perferimus.  Haecce 
omnia  beneficia  Thom^:  Linacro  debemus,  quae 
solenni  laudatione  jure  meritoque  praedicare  so- 
lemus, quasi  pii  filii  clientesque  observantissimi, 
Patris  nostri  Patronique  venerandi. 

Quae  de  Linacro  caeterisque  benefactoribus 
nostris  patrata  sunt,  quamvis  omnibus  sint  nota, 
oportet  tamen  secundum  morem  praescriptum 
paulo  fusius  distinctiusque  commemorandi  causa 
exponere. 

Petente  Linacro,  lex  sub  Henrico  octavo  lata 
est,  ad  instituendum  scilicet  et  designandum 
Medicinae  Doctorum  ordinem,  qui  omnibus  hanc 
artem  exercentibus  intra  Londinum  et  circum- 
circa septem  millia  passuum,  auctoritate  summa 

praeessent ; et  omnium  etiam,  qui  artem  professi 
per  Angliam  dispersi  fuerint,  studia  eorum 
percontarentur. 

Natus  est  medio  ferme  quintidecimi  saeculi 
noster  Linacrus.  Cumque  apud  omnium  ani- 
marum Collegium,  Oxoniense,  operam  studio 
literarum  dedisset,  profectus  est  Italiam,  ut  iis 
artibus  se  ornaret  perfectius,  quibus  locum  inter 
viros  humanioribus  literis  claros,  quem  vehe- 
menter appetebat,  obtineret.  Regressus  deinde 
Italia  Oxoniam  domicilium  sibi  elegit,  Medici- 
naeque Professor  in  hac  Academia  factus  est.  Unice 
florebat  vir  egregius  studiis  Graecae  Latinaeque 
linguae,  et  in  quocunque  artium  genere,  quae  ad 
Scientiam  Philosophiamque  attinent,  insigniter 
doctus  censebatur. 

Tali  tantoque  viro,  tam  animi  e natura  dotibus 
quam  artibus  acquisitis  excellenti,  intra  angustos 

Academiae  limites,  et  in  umbratilis  vitae  otio  con- 
tineri et  torpere,  non  diu  concessum  est.  Man- 
dato igitur  regio  ab  Henrico  septimo,  Londinum 
accersitus  est,  qui  non  solum  suam,  familiaeque  sa- 
lutem ei  commisit,  Filium  vero  ipsum  illi  in  manus 
tradidit,  ut  ab  eo  bonas  literas  artesque  edisceret. 
Ex  hoc  satis  cernatis,  quali  Rex  eum  in  gratia 
habuit,  quantumque  eum  ut  fide,  moribus,  li- 
terisque  commendatum  suspexit.  Nec  minori 
in  pretio  fuit  apud  Henricum  octavum  et  Ed- 
wardum  sextum.  Ab  Henrico  octavo  id  gra- 
tiae consecutus  est,  ut  huic  Collegio  privilegia 
cederentur,  quae  nobis  ad  commoda  nostra  pro- 
movenda reliquit.  Haec  omnia  servare,  curare, 
defendere,  qua  fide,  qua  religione  obstringimur ! 
quam  nostra  ipsorum  dignitas  urget!  quam  pia 
benefactoris  memoria  commovet ! 

Primus  huic,  quam  suam  dicam,  Societati 

praeses  fuit  Linacrus,  officiumque  diu  hoc  prae- 
stitit, ut  talem  virum  decuit,  in  salutem  publicam 
semper  intentus,  prudentia  summa,  indefessa 
industria.  Diem  obiit  anno  millessimo  quin- 
gentesimo et  vigesimo  quarto. 

Proxime  gratam  recordationem  laudemque  ob 
beneficia  in  civitatem  nostram  collata,  promeri- 
tus est  Johannes  Caius,  natus  ineunte  saeculo 
sexto-decimo.  Cui,  amantissimo  sane  hujusce 
Societatis,  nec  diligentia,  qua  literas  assecutus 
est,  nec  ingenii  acumine,  ipsum  vel  Linacrum 
anteferendum  credo.  Ratio,  quam  sibi  in  in- 
eundis studiis  ascivit,  adeo  cum  ea,  a Linacro 
prius  habita  conveniebat,  ut  ad  egregium  istius 
viri  exemplar  videretur  omnino  respexisse.  Apud 
Aulam  Gonvilii  liberali  omni  eruditione  doctri- 
naque juvenis  institutus,  ipse  quoque  Italiam 
postea  profectus  est : Ibi  summos,  ea  aetate, 

philosophiae  et  medicinae  doctores  discendi  causa 
frequentavit,  quos  cum  assidue  audiendo,  men- 
tem omni  humanitate  locupletaverat,  domum  in 
suam  Academiam  regressus  est.  Hic  literarum 
et  philosophiae  recondita  et  incognita  scrutatus 
est,  et  si  quae  luce  digna  delitescere  vidit,  ea  ab 
obscuritate  in  apertum  vindicavit. 

Evasit  deinde  eruditorum  patronus,  benignus 
admodum  et  munificus:  utque  isti  societati, 
qua  rudimenta  doctrinae  acceperat,  benevolentiae 
vices  rependeret,  a Regina  Maria,  apud  quam 
plurimum  valebat,  exoravit,  ut  reditus  Collegii 
sui  augerentur,  idque  etiam  propria  munificentia 
ipse  ditavit.  Collegium  ita  a Gonvillio  fun- 
datum, et  a Caio  tanta  munificentia  auctum, 
socii  laudanda  pietate  insigniverunt  nomine 
utriusque  benefactoris. 

At  Caius  non  diu  in  secessu  Athenarum 

suarum  commorabatur,  quippe  Regis  mandato, 
Linacri  instar,  Londinum  accersitus,  nostrae 
Societati  ornamento  simul  erat  et  praesidio.  Ipse 
quoque  jurum  nostrorum  tutor  bonus  et  acerri- 
mus propugnator,  nihil  non  pro  iis  periclitandum 
esse  censuit : quin  causam  pro  auctoritate  Col- 
legii contra  invidiam  et  petitionem  alienorum, 
ipse  publice  et  feliciter  defensitavit.  Adeo  li- 
terarum  laude  claruit,  ut  nullos  in  eo  quo  vixit 
seculo  doctrina  insigniores,  paucissimos  vero 
sibi  aequales  habuerit.  Quam  Graecam  ac  La- 
tinam linguam  scite  admodum,  cumulateque  in- 
tellexerit, satis  patet  ex  interpretationibus,  com- 
mentariis, librorumque  numero  ingenti,  quos 
incudi  redditos,  dilucideque  emendatos  reliquit. 

Pergamus  jam  ex  Caio  ad  Goulstonum,  virum 
sane  ob  illata  benefacta,  dignissimum,  qui  a 
nobis  collaudetur.  Hic,  cum  apud  Academiam 

Oxoniensem  literis  et  omnibus  disciplinis  sese 
applicuisset,  quumque  postea  ad  Medici  munus 
obeundum  paulisper  se  in  rus  recepisset,  Lon- 
dinum  profectus  in  Collegium  nostrum  cooptatus 
est.  Qua  autem  benevolentia  ac  quo  cultu  rem- 
publicam  hanc  nostram  complexus  est,  quaque 
servandam  fide  dignitatem  censuit,  satis  a legato 
morientis  ostensum,  quod  cum  Medicae  facultatis 
ad  bonum  commune  spectet,  commodis  quoque 
Societatis  hujusce  privatis  liberaliter  consulit. 
Legatum  erat  summa  pecuniae  pro  istis  tempori- 
bus, ampla,  unde  vectigal  annuum  oriretur,  quod 
et  ad  instituendam,  et  in  Collegio  habendam, 
singulis  annis,  Pathologicam  Praelectionem  collo- 
caretur. Nec  commodi,  solidi  scilicet  et  diuturni, 
quod  ex  hoc  legato  proflueret,  vana  fuit  expecta- 
tio : hae  enim  Praelectiones  amplissimam  materiem 
suppeditarunt,  qua  ingenii  acumen  doctrinaeque 

copia  in  apertum  sese  protulerunt,  cjuse  forsitan, 
hoc  incitamento  amoto,  perpetuis  tenebris  dili- 
tuissent. 

Hi,  quos  memoravimus,  viri  sane  praestantes, 
suis  saeculis  omnes  claruerunt,  gloriamque  Socie- 
tatis nostrae  tum  vitae  suae  constantia,  tum  doc- 
trinae fama,  magis  magisque  auxere : quamvis 
autem  Medicam  civitatem  adeo  ornaverint,  mo- 
rum castitate,  faelicique  humaniorum  artium 
cultu;  vix  tamen  apud  eos  reperire  licet  nota- 
bile aliquod  in  arte  Medica  inventum,  quod 
scientiae  istius  limites  longius  produceret. 

Ecce  vero  tandem,  post  longam  illam  et  cali- 
ginosam Anatomiae  noctem,  Harveium  nostrum, 
virum  sane  admirabili  quodam  veritatis  ardore 
flagrantem,  incredibilique  fere  indagationis  pa- 
tientia imbutum,  qui  legem  animalis  oeconomiae 
summam  principemque  primus  in  diem  protulit, 

claraque  luce  perfudit.  Hinc  omnium  con- 
sensu Immortalis  Harveius  nominatus  est, 
meritoque  iis  majorum  gentium  hominibus 
ascriptus,  qui  humanum  genus  inventorum 
gloria  illustraverint. 

E schola  discedens,  quae  apud  Doroberniam 
fuit,  transtulit  se  in  Collegium  Gonvillii  et  Caii, 
Cantabrigiense,  exitu  ferme  saeculi  decimi  sexti. 
Postea  pro  more  istius  temporis,  Italiam  Germa- 
niamque  iter  fecit,  ut  illustrissimas  scientiae 
scholas  viseret,  cognitionisque  suae  limites  am- 
pliaret. Sed  ut  utilitatem  Praelectionum,  a 
Patronis  nostris  institutarum,  ostendam;  obser- 
vatu dignum  videtur,  Harveium,  cum  a Collegio 
Praelector  designatus  est  (ad  eas  scilicet  praele- 
gendas, quae  a Domino  Lumleio  et  Doctore  Cald- 
vallo  fundatae  fuerant)  tum  primum  quaedam, 
ea  vero  quasi  dissimulanter  minusque  aperte,  de 

nova  sanguinis  doctrina,  protulisse,  quam  postea 
plane  pleneque  promulgavit. 

Hoc  vero  inventum,  quamvis  summa  Harveii 
diligentia  experimentisque  elaboratum,  atque 
etiam  collegarum  suorum  ex  novem  annorum 
probatione  commendatum,  iniquissimam  sane 
indignissimamque  sortem  apud  populum  tulit, 
qualem  heu ! scilicet  tales  tantique  viri  in  simili 
causa  saepius  pertulerunt.  Tantum  enim  aberat, 
ut  exinde  plausu  publico  undique  gratularetur, 
fama  fortunaque  adauctus,  ut  e contrario  ab  in- 
vidia maligni  populi  se  suaque  praegravari  sen- 
tiret, praemiis,  quae  quondam  artis  aderant, 
spoliatus,  aculeisque  etiam  obtrectationis  laces- 
situs et  confossus. 

Comperit  vero  Harveius  “ invidiam  supremo 
fine  domari,”  et  quod  rarissime  viris  magnis 
accidit,  ipse  videns  vivensque.  Inventum  suum 

de  sanguinis  circuitu,  primo  quidem  adeo  acerbe 
maligneque  tractatum,  per  omnes  Europae  gentes, 
comprobatum  denique  acceptumque,  ipse  adhuc 
jn  vivis  manens  conspexit. 

Eas  vero  injurias,  quae  virum  optimum  tan- 
topere urgebant,  quasque  alii  fere  omnes  adeo 
graviter  molesteque  ferre  solent,  aequo  animo 
moderatoque  passus  est  Harveius,  neque  de 
iniquo  hominum  sui  saeculi  genere  minutule  que- 
ritans,  neque  adversariorum  convicia  morose 
redarguens.  Harveio  nostro,  si  cui  alii,  ea 
inerat,  opinor,  sapientiae  constantiaeque  vis,  quae, 
ut  quisque  fuerit  praeclariori  ingenio,  eo  scilicet 
praeclarius  elucere  soleret. 

Qua  caritate  complexus  est  Societatem  nostram, 
et  quo  studio  dignitati  ejus  consuluit,  ex  donis, 
quoad  vixit,  legatisque,  quando  decessit,  satis 
est  in  aperto.  Ex  Harveio  fit,  ut  haecce 

eruditorum  corona  Lyceum  nostrum  hodierno 
die  exornet,  neque  aliud  sane,  Auditores,  ad 
dignitatem  vel  diei  vel  loci  deesset,  quam  ut 
copia  Oratoris  vestri  orandi  copiae  sufficeret. 
Mortuus  est  Harveius  anno  millesimo,  sex- 
centessimo,  et  quinquagesimo  octavo;  ea,  qua 
vixerat,  constantia.  Vultu  erat  hilari,  mente 
pura  integraque,  moribus  castis,  urbanis,  jucun- 
disque,  affectuum  sordidiorum  nescius,  neque 
invidia  tactus,  neque  iracundiae  obnoxius. 

Sed  cum  me  spatiis  dicendi  iniquis  inclusum, 
multosque  viros  praestantes,  qui  praeconiis  dig- 
nissimi sunt,  ne  nominatos  quidem  praetermittere 
coactum,  videam;  accedamus  jam  ad  hominem 
philosophum  et  bene  literatum,  Franciscum 
Glissonum.  Ille  humanitatis  literis  apud  Caii 
Collegium  instructus,  perfectis  studiis,  Academiae 
Regius  Professor  institutus  est,  quod  munus 

quadraginta  annos  perhonorifice  gessit.  In  nu- 
mero erat  paucorum  eorum  sed  illustrium  virorum, 
qui  id  temporis,  Londini  conventus  agere  singulis 
hebdomadis  solebant,  ut  Physicarum  rerum  cul- 
turam et  cognitionem  studiosius  promoverent. 
Ab  hac  origine,  Regia  Societas,  medio  ferme 
saeculi  septimi-decimi,  constituta  est.  Cum  vero 
ex  hac  domo,  tanquam  artium  ingenuarum  et 
philosophiae  officina,  tot  tantaque  profluxerint 
commoda ; ea,  quae  Glissono  laus  est,  non  est 
silentio  praetereunda : Ipse  enim  cum  suis,  fun- 
damenta Societatis  adhuc  forma  adumbratae 
jaciens,  tandem  vidit  eandem  Societatem  ex- 
pressis signis  formatam,  Regiaque  auctoritate 
stabilitam. 

Ea,  quae  dixi,  satis  indicant  Glissonum  rei 
literariae  et  philosophiae  plurimum  juvisse,  nec 
minus  in  Medicinae  scientia  amplificanda 

D 


18 


diligentem  utilemque  sese  praebuit.  Nam  in 
dissertatione  sua  de  Rachitide  primus  omnium  ad 
Anatomiam  confugit,  unde  morbi  genus  et  pro- 
gressus, morte  modo  obita,  detegerentur.  Certior 
per  haec  indicia  morborum  fides  est — apertior 
eorum  status — sanandi  ratio  adhibetur  clarior 
atque  securior. 

Jam  equidem  quosdam  memoravi,  quorum 
cura  defensa,  beneficiis  aucta  est,  haec  nostra 
domus,  qui  eam  jam  nascentem  summa  indul- 
gentia fovebant;  et  quorum  laboribus  debetur, 
ut  multa  de  Anatomia  et  Physiologia  investigata 
et  luculenter  exposita  in  manibus  habeamus. 
Quanquam  autem  hisce  viris,  doctrina  varia 
praestantibus,  una  cum  antiquis  illis  artis  nostrae 
magistris,  incumbendum  sit,  quasi  fulcris  qui- 
busdam ad  condendam  stabiliendamque  cogni- 
tionem discentium ; tamen  multo  gravius, 

difficiliusque  laboris  genus  ei  subeundum  est, 
qui  ad  nomen  Medici  suspirat,  artem  suam  trac- 
taturi secure,  prompte,  feliciter,  praeclare.  Im- 
probum quidem  illum  laborem!  sine  quo  sane 
neque  librorum  lectio,  neque  auditi  praelectores 
vel  hilum  proficiunt.  Medici  enim  est  omnia 
morborum  genera,  eorumque  omnes  gradus,  tum 
separatim,  tum  conjunctim  existentia,  infinitaque 
fere  varietate  sese praebentia,  iterum  iterumque  suis 
ipsius,  quasi  Lyncei,  oculis  penitius  introspexisse. 
Illius  est  indefessa  sedulitate,  solertiaque  semper 
vigilante,  aegrorum  lectulis  inhiare — mutationes 
morbi  jamjam  nascentes  detegere  et  prospicere 
— occasiones  denique  omnes,  eo  ipso  temporis 
articulo,  quo  summum  illud  vitae  periculum 
inest,  arripere  et  quodammodo  etiam  praevenire. 

Prae  omnibus  recentiorum  Sydenhamus  noster 
hancce  veri  Medici  gloriam  adeptus  est,  eamque 

gloriam  promeruit : ab  iis,  quae  in  arte  vocantur 
mysteria  quaedam,  altiorisque  scientiae,  si  Diis 
placet,  quam  maxime  abhorrens,  omnia  ad  na- 
turae principia  retulit,  ad  normamque  rectae  ra- 
tionis communisque  istius,  qui  dicitur,  hominum 
sensus,  revocavit.  In  verba  nullius  magistri 
addictus  jurare,  opiniones  moresque  priorum 
receptos  parum  curans,  ipse  fortiter,  caute  tamen 
vigilanterque  suis  oculis — suis  sensibus  morbos 
scrutabatur,  remediaque  illa  adhibebat,  non  quae 
a Theoreticae  artis  Doctoribus  decantata  audierat, 
sed  quae  ab  experientia  probata  ipse  valida 
cognoverat. 

Ab  ista  illusione,  plusquam  magica,  qua 
rerum  nomina  mentis  visum  obfuscant,  sese  ex- 
pediens, res  ipsas  Ipse  inspexit,  earumque 
discrimina  sub  eodem  nomine  latentia  mi- 
rifico quodam  acumine  detexit  et  distinxit. 


Dissertationes,  quas  de  Febrium,  eodem  anni 
tempore  nascentium,  diversis  annis,  diversa 
natura  scripsit,  hanc  acuminis  vim  plenissimo 
testimonio  confirmant,  neque  in  iis  etiam  deside- 
ramus sermonem  eum  rotundum,  copiosum,  for- 
tem, vividum,  quo  maxime  illustrari  solet  et 
commendari  veritas. 

Sydenhamus,  si  quis  alius,  apud  nostram  civi- 
tatem, quasi  Fundator  novae  Medicinae  scholae, 
cordatorum  omnium  tam  populi  quam  profes- 
sorum laudibus,  summo  jure  audire  meretur. 
Ex  eo  novus  ordo  Medicorum  processit,  qui 
felicissima  medendi  ratione  artem  exercere  didi- 
cerunt, qui  scriptis  aeque  moribusque  receptis 
plane  omnia,  infucate  et  simpliciter  tractarunt, 
quique  ea,  ad  veram  Scientiam,  commodum- 
que aegrorum  pertinentia,  solummodo  spec- 
tantes, magnasque  nugas  magno  conatu  dicere 

dedignantes,  vana  omnia  et  futilia  respuere,  et 
rejicere  sunt  ausi. 

Quosdam  leviter  perstringere  invitus  cogor, 
viros  sane  meritis  spectatos  probatosque,  qui  vel 
scriptis  suis  honorem,  vel  legatis  emolumentum, 
Societati  nostrae  contulere ; quales  sunt  Mor- 
TONUS,  CHEYNiEUS,  FrIENDIUS,  ArBUTHNOTTUS, 

Garthius,  Radcliffius,  multique  alii  viri  nota- 
biles, quorum  memoria  pie  et  grate  semper  nobis 
colenda  est. 

Mortonum  vero  praeterire  non  possum,  quin 
prius  ejus  scripta  diligenti  studentium  lectioni 
impensius  commendem.  Medicamenta,  quae 
vim  vitae,  debilitate  et  inanitate  fractam,  susti- 
neant, quaeque  Archei  spiritum,  qui  dicebatur, 
languidum  jacentemque  excitent  reficiantque, 
ipse  omnium,  qui  hac  methodo  usi  sint,  faeliciter 
praecipuus  adhibuit.  Casus,  quos  narravit, 

luculenter  admodum,  accurate,  docteque  ad  vi- 
vum expressit.  Dissertationem,  quam  de  Pro- 
teiformi  Febris  intermittentis  genio  scriptitavit, 
materia  gravis  ponderis  refertam  esse  censeo, 
dignissimamque  quae  iterum  etiam  iterumque  in 
observationem  examenque  revocetur. 

Jam  vero,  Auditores,  ad  virum  accedamus 
hinc  inde  illustrissimum,  magni  nominis  Medi- 
cum Richardum  Meadium.  Summa  familiari- 
tate conjunctus  est  cum  primoribus  sui  temporis, 
et  quod  longe  praeclarius  est,  cum  isto  Magnatum 
ordine,  Newtono,  Halleio,  caeterisque  omnibus 
prioris  seculi  heroibus,  quales  forsitan  nunquam 
terra  tulit,  neque  feret  unquam  in  annis.  Adeo 
fama  per  totam  Europam  claruit,  ut  nullus  esset 
exterorum  in  Angliam  migrantium,  vel  dignitate 
vel  literis  insignior,  qui  non  ambitiose  Me  adii  col- 
loquium affectaret,  exitumque  itineris  infaelicem 

fere  duceret,  nisi  Me  adii  domum  intrasset  tum 
scilicet  cunctorum  melioris  notae  frequentia  ce- 
lebratam, omnibusque  artibus  elegantiisque 
abundantem. 

Quae  de  morbis  eorumque  indiciis  remediis- 
que scripsit  Meadius,  eam  sagacitatis  intellec- 
tusque vim  in  notando,  explorando,  distinguen- 
doque  exhibuit,  quali  scilicet  ii,  qui  in  nostra 
arte  sunt  principes,  soli  pollent.  Quod  ad 
rationem  dicendi,  quae  Meadio  quasi  propria 
aderat,  nemo  est,  qui  non  in  eo  agnoscat  ora- 
tionem puram  putam  Latinam,  Gratiarum  om- 
nium Venerumque  plenam. 

Accedo  jam,  Auditores,  ad  virum  charissimae 
apud  vos  memoriae,  quem  et  prius  et  praesens 
saeculum  sibi  vindicat,  quem  et  insigniores  viri 
prioris  aetatis,  juvenem,  quasi  praeclara  promit- 
tentem, amare,  nos,  senem,  praeclaris  omnibus 

perfunctum,  venerari  solebamus,  Heberdenum 
nostrum!  Eum,  juvenem,  magni  fecerunt  Mid- 
dletonus,  Tay lorus,  Marklandus,  et  quicquid 
tum  erat  eruditae  gentis,  ob  singularem  ejus 
animi  candorem,  morumque  suavitatem,  necnon 
ob  excultum  illud  politumque  ingenium,  quo 
studia  humaniorum  literarum  adeo  impense  am- 
plexus est,  quoque  delicias  vel  Romanae  vel 
Atticae  elegantiae  adeo  scite  percepit. 

Eodem,  quo  dies  coeperat,  honore  ad  extre- 
mum longae  vitae  finem  floruit  fortunatus  ille, 
venerandusque  senex! — semper  in  ore  omnium 
clarescens,  quasi  Dilectus  sui  seculi  Iapis,  quasi 
artis  suae  magister,  quasi  eruditionis  omnis 
amantissimus,  ipse  omni  eruditione  ornatus. 

Aureum  nobis  libellum  reliquit  Heberdenus, 
in  quo  nihil  e scriniis  aliorum  compilatum  vi- 
demus, sed  in  quo  ipsum  solum  auctorem 

ejusque  mores  conspicimus.  Quaecunque  ipse 
per  totam  vitam,  ex  morborum  observatione, 
ipsis  aegrotis  interpretantibus,  experiendo  suis 
oculis  cognorat,  et  in  tabulas  semper  referens 
condiderat,  ea  omnia  ad  finem  vitae  collegit,  et 
publice  exposuit. 

Huic  libello,  ut  id  uno  verbo  dicam,  singu- 
laris quaedam  laus  adest,  quam  vix  alii  ejusdem 
generis  operi  adeo  propriam  esse  existumo, 
nempe,  nullum  fere  esse  hujusmodi  scriptum,  in 
quo  versando  Tyrones  adeo  tute  et  secure  pos- 
sint incedere,  per  viasque  minus  dolosas, 
minus  ve  erroris  deceptusque  periculis  obnoxias. 
Neque  causa  sane  hujusce  rei  omnino  latet.  In 
eo  nempe  viro  summa  est  fides,  summa  aucto- 
ritas, pura,  incorrupta,  intaminata.  In  eo 
etiam  inerat  summa  animi  moderatio,  viro  phi- 
losopho digna,  ut  neque  nova  omnia  ardentius 

aucuparetur,  neque  antiqua  omnia  fovendo  reti- 
neret. Ab  eo,  quicquid  vel  hilum  saperet 
Theoreticam  artem,  quae  semper  aliquod  vel 
sperat  vel  timet,  quam  maxime  abhorrens,  haud 
solum  ea  non  notavit,  quae  non  vidit,  (quod  nec 
in  aliis  suspectum  habeo)  sed  etiam  nihil  ex 
iis,  quae  revera  vidit,  reticuit;  neque  spe  hoc 
vel  illud  videndi  arrectus,  obscuriusculum  id, 
quod  vix  aut  ne  vix  quidem  vidit,  quasi  visum 
narravit. 

Scio  equidem  atque  defleo  humanum  esse  in 
hac  causa  errare : Heberdeno  autem  id  detur 
altiori  voce  praeconium,  neminem  nostrae  gentis 
esse  repertum,  qui  huic  hominum  errori  minus 
sese  obnoxium  praebuit.  In  scribendo  is  erat 
sermo,  qualem  in  literato  viro  expectare  licet, 
composite  apteque  paratus,  doctus,  comptus, 
nitidus,  leporis  etiam  cujusdam  sale  subinde 

conditus,  quo  fiduciam  istius  hominum  generis 
perfricare  videtur,  qui  nihil  tam  turpe  quam  du- 
bitare existumant. 

In  nostra  tempora  jam  progressa  est  Oratio, 
et  hic  quidem  me  piget  doletque  memorare, 
duos  hujusce  domus  Socios  hoc  anno  morte  ab- 
reptos esse,  et  caros  nobis  et  amantes  nostrum — 
Turtonum  et  Gisbornum.  Qua  vero  aestimatione 
et  ab  hoc  Collegio  et  ab  omnibus  habiti  sint, 
satis  ostendunt  ii  honores,  quibus  publice  a 
patria,  private  a nobis  amplificati  sunt.  Utrique 
Regis  salus  commissa  est,  et  utrumque  favore 
suo  Rex  respexit.  Hoc  solatii  in  tali  casu  fe- 
rendum est,  eorum  vitam,  ultra  quam  fere  ho- 
mini datur,  productam  esse,  eosque  tandem 
interiisse  Regis  fide  et  munificentia  potitos,  ob- 
servantia patriae,  sociorum  amore. 

Beneficiis  Gisborni  nos  devinctissimos  esse 

existumo.  Praefuit  huic  Societati  permultos  annos, 
egregia  sibi  laude,  et  integritatis  suae  opinione; 
postremo,  ut  eam,  qua  hanc  Societatem  coluit, 
benevolentiam  ostenderet,  testamento  multos  li- 
bros precio  carissimos  nobis  legavit. 

Majorum  laudes  fusius  vobis  exposui,  ut  ex- 
emplis talibus  accensi  ad  eorum  gloriam  ipsi 
aspirando  attingeretis,  et  si  quos,  memoratu 
dignos,  inornatos  silentio  praeterivi,  non  ideo 
quod  vellem  feci,  sed  ne  aures  vestras  obtunde- 
rem, jamdudum  etiam,  ut  metuo,  nimis  pro- 
lixa oratione  plus  aequo  gravatas.  Inter  officia, 
quae  ab  exemplis  antecessorum  discimus,  id  sane 
permagnum  est,  ut  honores  ab  iis  receptos,  ju- 
raque omnia  atque  privilegia  a Regio  favore 
condonata,  ea  qua  ipsi  fortitudine,  nos  quoque 
pro  virili  defenderemus. 

Quis  vestrum  ignorat,  alienorum  hominum 

consessum  habitum  esse,  novis  consiliis,  nova 
audacia  erectum,  ad  reformandam,  ut  aiunt,  vel 
potius  evertendam  eam  Medicam  disciplinam, 
quae  in  hac  nostra  domo  per  tria  secula  feliciter 
constituta  est.  Immo  eo  processit  haecce  rerum 
novarum  cupiditas,  ut  consulerent  de  petitione 
Senatui  inferenda,  ad  inceptum  suum  lege  san- 
ciendum. In  tali  causa  ubi  is  vestrum  inveni- 
tur, qui  non  ad  arma  currat? — -Quis  non  clamet 
44  Stet  fortuna  Domus,”  clamandoque  pro  salute 
nostrae  reipublicae  propugnet?  Anne  antiquam 
illam  Majorum  domum,  quae  talem  heroum  pro- 
geniem quasi  in  gremio  aluit,  dirui  tandem  et 
collabi  patiemur?  Uno  animo  statuimus  omnes, 
pugnandum  esse  pro  hac  nostra  patria — asse- 
renda quaecunque  sunt  jura — vindicanda  privi- 
legia— tenendosque  mores  a patribus  receptos. 
Neque  deficiunt  nobis  periti  viri  amantesque 

nostrum,  qui  causam,  contra  hostium  insidias, 
advocati  tuebuntur : quinimo  etiam  et  duce 

gloriamur,  huic  nostrae  civitati  Praefecto,  quem 
nullae  rerum  angustiae  exanimant,  nulli  labores 
fatigant,  quem  in  consulendo  gravissimum,  in 
agendo  promptissimum  esse  cognovimus. 

Quanquam  certis  quibusdam  praescriptisque 
finibus  hujusce  Orationis  praeconium  concluda- 
tur, non  possum  quin,  extra  terminos  paululum 
evagando,  vobis  proponam  rem  nuperrime  ex- 
ploratam, quae,  si  firmo  nitatur  fundamine,  om- 
nibus aliis  inventis  longissime  praecellit,  qualia 
e primordiis  rerum  ad  hominum  conditionem 
sublevandum  unquam  fuerint  excogitata. 

De  auctore  hujus  inventi,  celeberrimo  viro 
Jennero,  praeclara  omnia  licet  praedicare.  Cla- 
rescit Jennerus,  quasi  vir  singulari  animi  can- 
dore, modestiaque  praeditus,  industria  plane 

indefessa,  nihil  actum  reputans,  si  quid  adhuc 
superest  agendum ; in  privatum  parum,  in  com- 
mune unice  consulens,  nullos  non  labores  sub- 
eundos ducens,  si  ea  undique  obstantia,  quae 
praeclaris  omnibus  inventis  usque  jecerit  pravo- 
rum invidia,  fortitudine  tandem  constantiaque 
superet. 

Hoc  pro  certissimo  opinor,  apud  omnes 
paulo  aequiores  cordatioresque  viros  constat, 
paucissima  esse  exempla,  si  quae  forsitan  fuerint, 
certa  et  indubitata  auctoritate  firmata,  quibus 
hocce  inventum  spem  fefellit.  Neque  id  etiam 
ulli,  ut  opinor,  latet,  scripta  contra  hoc  inven- 
tum ubique  exstare,  effraenata  quadam  audacia 
publice  venditata,  quae  dolos  omnes  praestigias- 
que prae  oculis  populi  ostentant,  ut  mentem 
publicam  captent,  illusionibusque  decipiant. 

In  his  scriptis,  ita  callide  vera,  ad  hanc  causam 

nihil  pertinentia,  cum  falsis  miscent,  ut  non 
modo  incautos  laqueis  suis  irretiant,  sed  pru- 
dentes solertesque  etiam  confundant,  quorum 
scilicet  summa  diligentia  vix  sufficit  ad  fraudem 
adeo  vafre  implexam  plene  aperteque  evolven- 
dam. Gratulor  tamen  hominum  generi,  eam 
quasi  magnam  Humanae  salutis  causam  in  hac 
curia  tandem  agi — vobis  judicibus  decernendam 
in  perpe tuumque  denique  componendam.  Vobis 
judicibus,  veritas,  quomodocunque  sit  fraudi- 
bus dolisque  obscurata,  luce  perfusa  patebit. 
Vestra  auctoritate  confisa,  mens  Publica,  jam  ti- 
moribus dubitationibusque  turbata,  conquiescet. 
Inventum,  vestro  decreto  damnatum,  in  desuetu- 
dinem subito  abibit;  confirmatum,  ratum  semper 
manebit,  fixum  et  stabilitum ; aeternum  quasi 
artis  nostrae  monumentum,  quae  dirissimam 
pestem,  humanum  genus  undique  vastantem, 
tanta  clade  profligare  potuerit. 

.Quum  hanc  talem  tantamque  victoriam  in 
animo  contempler,  eam  scilicet,  quam  priores 
nostrae  gentis  heroes  ne  cogitando  quidem  un- 
quam affectaverint,  spe — expectatione — fiducia 
nescio  qua  fatidica,  arrectus  efferor,  Auditores, 
quae  a vobis  gesta  sint,  videns,  quae  gerenda, 
augurans: — Novos  vestrum  neque  adhuc  auditos 
triumphos  mente  laetus  concipio,  quos  futura 
saecula  nova  laurea  ornabunt  novisque  honoribus 
extollent. 


FINIS. 

